**Һәҙиә Дәүләтшинаның 115 йыл тулыуы айҡанлы**

**хәтер кисәһе**

**Тема: Боҙҙа туңып ҡалҡҡан умырзая**

**Маҡсат:**1 Һ. Дәүләтшинаның тормош һәм ижад юлы менән таныштырыу. Уның көслө рухлы кеше булыуын күрһәтеү. Һ. Дәүләтшина әҫәрҙәре аша башҡорт халҡының элекке тормошо, тарихы менән таныштырыу, Тыуған ергә һөйөү хисе тәрбиәләү.

**Йыһазландырыу:** Һ. Дәүләтшинаның портреты, китаптар күргәҙмәһе, презентация, “Һәҙиә” фильмынан өҙөк

**Сараның барышы**

**1-се алып барыусы**:

  Кешене өмөт йәшәтә тибеҙ. Ысынлап та өмөт һүнһә – кеше лә бирешә, йәшәүенең мәғәнәһе ҡалмай. Ә өмөтө өҙөлмәгән, алдағы көнгә ышаныс менән йәшәгәндәрҙе, бирешмәүселәрҙе рухы көслө кеше тип әйтәләр. Көслө рухлы кешеләрҙең береһе тип Һәҙиә Дәүләтшинаны әйтер инем. Ысынлап та, яҙыусы Һәҙиә Дәүләтшина – сиктән тыш ғазаплы тормош юлы үткән кеше. Уға кисерергә тура килгән ауырлыҡтар баҫымы аҫтында арыҫландай ирҙәр бөгөлөп төштөләр, ҡанаттарын һындырҙылар, баштарын юғалттылар. Тик Һәҙиә Дәүләтшина бөгөлмәне лә, һынманы ла. Шуға ла ул һүҙҙең ысын мәғәнәһендә – рух баһадиры. Икенселәй әйткәндә, боҙҙо тишеп сыҡҡан умырзая сәскәһе...

**2-се алып барыусы:**

Һәҙиә Дәүләтшина... Был кешене белмәгән, уның ҡаһарман ғүмеренә һоҡланмаған, уға ғашиҡ булмаған кеше юҡтыр беҙҙең республикала.

**(1-се слайд)**

**1-се алып барыусы**:

“Ата-әсәһе уға Һәҙиә тип исем ҡушҡан. Һәҙиә - беҙҙеңсә “бүләк” тигән һүҙ. Улар үҙҙәренең был сибәр һәм ғәйрәтле ҡыҙҙарының халыҡҡа бөйөк бүләк буласағын белделәрме икән?...”

**2-се алып барыусы:**

Уның замандаштары ла әҙибә тураһында бик ихлас, йомшаҡ күңелле, мөләйем, уйсан, тип яҙғандар. Бәләкәй генә ҡаҡса буйлы булыуына ҡарамаҫтан, ныҡлыҡ һыҙаттары, шиңмәҫ оптимизмы күптәрҙе һоҡландырған. Ул әҫәрҙәре өҫтөндә лә таң һарыһынан тороп эшләргә яратҡан, йәйен ҡояш ҡалҡҡанын ҡаршылаған.

**1-се алып барыусы**:

Барығыҙ ҙа Ырғыҙ йылғаһы тураһында ишеткәнегеҙ барҙыр. Был йылға тураһында легенда ла бар. Имеш, борон заманда бер хандың Гѳлѳстан исемле ҡыҙы булған. Бик һылыу, үткер, батыр булған ул. Бер саҡ илгә яу килгән. Хандың ҡыҙы, ғәскәр башында тороп, яуға ҡаршы сыҡҡан һәм илде килмешәктәрҙән ҡотҡарған. Шунан һуң ҡыҙҙы «батыр ҡыҙ», «ир ҡыҙ» тип йѳрѳтә башлағандар. Һуңынан уның иҫтәлеге итеп, яҡындағы мул һыулы йылғаны «Ирғыҙ», «Ырғыҙ» тип атағандар.

**(2-се слайд)**

**2-се алып барыусы:**

Ырғыҙ йылғаның инешендә ултырған Хәсән ауылында 1905 йылда Лотфулла Ильясов тигән ярлы крәҫтиән ғаиләһендә бер ҡыҙ тыуған. Ул йылдарҙа Ирғыҙ тураһында һѳйләп йѳрѳгән кешеләр, ошо ҡыҙ үҫеп етер ҙә, Гѳлѳстан кеүек ҡыйыулығы, батырлығы менән тыуған яғының данын арттырыр, тип уйларға баҙнат та итмәгәндәрҙер. Һәҙиә бик оялсан, уйсан, ләкин теремек бала булып үҫә. Йәйҙәрен Һамар далаларында еләк йыйып, Ырғыҙҙа һыу ҡойоноп, ә ҡыштарын балсыҡ ѳйҙөң мѳрйәһенә бәрелеп олоған елдәрҙең тауышы аҫтында, ѳләсәһенең әкиәттәрен- «ҡара һүҙҙә»рен тыңлап үткәрә.

**(3-сө слайд)**

**1-се алып барыусы**:

“...Һауала, күктең иң бейегендә, нисәмә мең йылдарҙан бирле Һомай ҡошо тигән бер бәхет ҡошо йәшәй икән. Ул донъяла бер генә ҡош та осоп менә алмаҫлыҡ бейектә оса икән, ти. Уны бер генә кеше лә үҙ күҙе менән күрә алмай икән. Ул үҙенең йомортҡаһын ергә табан ҡырҡ көн, ҡырҡ төн томалап төшә-төшә лә, сайҡалып китеп, эсендә сепейе яралып, ул моронлап йомортҡа ҡабығын тишеп сыға ла, тағы ергә ҡырҡ көн, ҡырҡ төн төшә икән. Шулай итеп, ул сепей төшөп килә лә килә, инде ергә төшөп етергә ҡырҡ ҡолас ҡалды тигәндә, ҡанат еткереп, тағы ла әсәһе янына, болоттар араһына күтәрелеп осоп китә икән. Шуға күрә ул Һомай ҡошон бер кеше лә күрә алмай икән. Ул ҡоштоң үҙен генә түгел, күләгәһен генә ерҙә күреп ҡалған кеше лә сикһеҙ бәхетле булып йәшәй икән...”-тип һөйләй торған Һәҙиәгә өләсәһе. Был осраҡтан Һәҙиә “Минең күҙ алдыма ап-аҡ Һомай килеп баҫа. Иге-сиге булмаған зәңгәр күккә күҙҙәремде тѳбәйем дә, кѳмѳш кеүек аҡ болоттарҙы Һомайҙың себештәреме икән әллә, тип хыялланам”тип яҙа .

**Бейеү. Һомай ҡош.**

**2-се алып барыусы:**

Хәҙиә тәүҙә ауыл мәҙрәсәһенә, һуңынан ҡаланан килгән мѳғәллимәгә йѳрѳп һабаҡ ала. Октябрь революцияһынан һуң, яңы типтағы мәктәптә Туҡайҙың, Ғафуриҙың әҫәрҙәрен уҡып, халыҡ бәхете ѳсѳн кѳрәшеүселәр менән таныша.

**1-се алып барыусы**:

Күп тә үтмәй Граждандар һуғышы тоҡанып китә. Ә 1919 йылда Һәҙиәнең атаһы тиф ауырыуынан донъя ҡуя. Атаһы үлгәс, ғаилә хәстәрлеге уның иңенә төшә. Аслыҡты ла, һыуыҡты ла, ауыр хеҙмәтте лә кисерергә тура килә. Граждандар һуғышы йылдарында башҡорт ҡыҙҙарынан беренсе булып комсомолға инә. Ѳс туғаны, әсәһе менән ауыр тормош кѳткәндә, 15 йәшлек кенә ҡыҙҙы Диңгеҙбай ауылына уҡытыусы итеп ебәрәләр. Һәҙиә яңы ғына асылған башҡорт-татар педагогия техникумына уҡырға инә. Уның ныҡлап әҙәбиәт менән ҡыҙыҡһынып китеүе техникумда уҡыу йылдарына тура килә.

**(4-й, 5-й, 6 , слайды)**

**2-се алып барыусы:**

1922 йылда Һәҙиә партия хеҙмәткәре, буласаҡ яҙыусы Ғѳбәй Дәүләтшинға кейәүгә сыға.Ошо уҡ йылда Ғѳбәй Дәүләтшинды хеҙмәте буйынса Мәскәүгә ебәрәләр һәм Һәҙиәгә техникумды тамамларға тура килмәй. 1923 йылдың кѳҙѳнә тиклем улар Мәскәүҙә йәшәйҙәр.Ошо йылдар тураһында бына нимә тип яҙа ул:

**«Шул ваҡыттан башлап яҙмышымды**

**Изге нурҙар урап ҡапланы,**

**Шул йылыны тойҙом, ғүмерем буйы**

**Ошо йылы мине һаҡланы»**

**(7-й, 8-й , 9 слайд)**

**1-се алып барыусы:**

Эйе, ғүмеренең иң бәхетле һәм иң ҡайғылы саҡтары ошо ҡала менән бәйле. Ауырыу Һәҙиәнең күңел йыуанысы булып тыуған бәләкәй улы Булат 10 айлыҡ сағында ғына үлеп ҡала. Был ҡайғы уны ғүйә аяҡтан йыға. Ул башҡаса бала таба алмай.

**(10-й слайд)**

**2-се алып барыусы:**

1923 йылда Дәүләтшиндар Ѳфѳгә ҡайта. Һәҙиә Ѳфѳ педагогия рабфагына уҡырға инә, ләкин сәләмәтлеге ҡаҡшау сәбәпле уҡыуын дауам итә алмай. Шулай ҙа ул үҙалдына уҡып белем ала, рус телен ѳйрәнә, Д.Юлтый, М.Ғафури, А.Таһиров, Б.Ишемғол кеүек яҙыусылар менән яҡындан таныша.1932 йылда Һ.Дәүләтшина А.А.Фадеевтың тәҡдиме буйынса Мәскәүгә редакторҙар әҙерләү институтына уҡырға инә. Ләкин был институты ла тамамлай алмай.1935 йылда улар йәнә Ѳфѳгә ҡайталар һәм Һәҙиә Башҡорт педагогия институтының тел һәм әҙәбиәт факультетына уҡырға инә. Ләкин уға уҡыуын тамамларға насип булмай.

**11-12 се слайд**

**1-се алып барыусы:**

1926 йылдың 12 мартында «Башҡортостан йәштәре» гәзитендә Һәҙиә Дәүләтшинаның тәүге проза әҫәре- «Һылыуҡай-пионерка»  хикәйәһе баҫылып сыға. Ә инде 1930 йылда «Октябрь» журналында (хәҙерге «Ағиҙел») «Айбикә» повесы донъя күрә.1932 йылда «Башаҡтар тулҡыны», «Партизан», 1934 йылда «Ҡыҙылармеец Сынтимер», «Аҡыҡ бѳртѳктәре» хикәйәләре баҫылып сыға. 1934 йылда Һ. Дәүләтшинаға Башҡортостан яҙыусылары делегацияһы составында СССР яҙыусыларының Бөтә Союз съезында ҡатнашыу насип була. 1935 йылда «Ялҡынлы йылдар», «Һырға һабағы» исемле хикәйәләре лә донъя күрә, «Хикәйәләр шәлкеме» исеме аҫтында тәүге китабы сыға. Ошо йылдарҙа үҙен шиғыр жанрында ла һынап ҡарай. 1936 йылдарҙа Горький менән осрашыуы хаҡында «Онотолмаҫ кеше», «Ул бер ҡасан да онотолмаҫ» тигән иҫтәлектәрен яҙа. 1935-1937 йылдарҙа «Ялҡынлы йылдар»исемле повесы ѳҫтѳндә эшләй. Ошо әҫәре артабан яҙыусының атаҡлы «Ырғыҙ» романы булып китәсәк. Был хаҡта үҙе: «Октябрҙең 20 йыллығына «Ялҡынлы йылдар» исемле роман әҙерләнем»,- тип яҙа.

**13 слайд**

**2-се алып барыусы:**

1937 йылға тиклем Һәҙиә менән Ғөбәй Дәүләтшиндар бик матур йәшәйҙәр. Икеһе лә ижад усағында янып йәшәйҙәр. Ғөбәй Дәүләтшин күберәк етәксе эштәрҙә була.

алалар.

**1-се алып барыусы:**

Мең туғыҙ йөҙ утыҙ етенсе йыл!..  
 Мең туғыҙ йөҙ утыҙ етелә  
 Ҡан һуғарған, ут эсендә тыуған,  
 Саҡ-саҡ әле егермеһе тулған  
 Ярты баҡсабыҙ юҡ ителә,  
 Балта менән ҡырып кителә…  
 Яңы ҡыуаҡҡалҡып, тын алмайса,  
 Егерменсе йыйын йыйылмайса,  
 Бикле ята беҙҙең күп эштәр, -  
 Әйтерһең дә, ут-ғәрәсәт үтеп,  
 Урау юлдан тура юлға етеп,  
 Балҡымаған ерҙә Бабичтар!..  
 Әйтерһең дә, Туфан ҡал(ы)ҡмаған.  
 Булмаған да Һәҙиә, Юлтыйҙар!..  
 Юҡ, булмаған, тиеп, егерме йыл,  
 Мең ялғанды беҙгә тылҡыйҙар…  
 Әкиәттәге серле ҡурай һымаҡ,  
 Әйт, был ниндәй ҡанлы тантана?  
 Бер осоңдан һинең балың тамһа,  
 Бер осоңдан ниңә ҡан тама?..

(Рәми Ғарипов”Табыныу”)

**14-20 слайды**

**1-се алып барыусы:**

1937 йылда бик күптәргә ҡара ҡайғы килә. Ғөбәйҙе лә ҡулға алалар. Бер нисә көндән һуң Һәҙиәне лә йәшәгән фатирынан ҡыуып сығаралар, “Һин халыҡ дошманының ҡатыны”, - тип ҡулға алалар.

**21 слайд**

**2-се алып барыусы:**

«Идеяларым бѳйѳк, күңелем ғали,

Йондоҙҡайым яҡты, аҡ ине.

Тормошомда алһыу нурҙар тулы,

Йѳрәккәйем һѳттән пак ине.

Бәхеттәрем алда, дәртем кѳслѳ,

Еләк кенә кеүек сағым бар ине…

Күп тә тормай килде яуыз минут,

Бәхетемдеҡулдан алды инде.

Күптеләктәр менән күп ѳмѳттәр

Әллә ҡайҙа алыҫ ҡалды инде»

**22 слайд**

**1-се алып барыусы:**

“Һин халыҡ дошманының ҡатыны”, - тип ҡулға алынғас,шундай яҙмыш тырнағына эләккән байтаҡ ҡатындар менән бергә төрмәгә илтеп ябалар.

Ун кешегә иҫәпләнгән камераға ҡулға алынған ҡырҡ политработник ҡатынын тыңҡыслап бикләйҙәр. Улар шунда 13 ай буйы тотола.

**2-се алып барыусы:**

Лагерь ҡайыусылар һәм тегенселәр цехына бүленә, Һәҙиә Дәүләтшина ҡайыусылар араһында эшләй. Ундай шарттарҙа елеккә үтерлек бик ауыр эш була был – һәр кем кѳнѳнә бер киндер күлдәк әҙерләй, аҙаҡ ул йыуыла, үтекләнә, таҫлап һалып, һатыуға оҙатыла. Барыһынан элек – сит илгә. Смена тормаһын үтәү бик ҡыйынға тѳшә. Күптәрҙең хәленән дә, ҡулынан да килмәй был. Әммә Һәҙиә Дәүләтшина ҡай саҡта ѳсәр норма үтәй. Һәҙиә Мордовия төрмәһенән бөтә һаулығын юғалтып, күкрәгенән ҡан төкөрөп ҡайта. «Книга отличника» ла алып ҡайта әле ул Сталин лагерынан.

**1-се алып барыусы:**

1942 йылдың көҙөндә Ѳфѳгә ҡайта. Әммә ҡала ѳсѳн ул ят, «халыҡ дошманының» ҡатыны. Хатта элекке таныш кешеләре унан ситкә борола, Яҙыусылар союзынан  ҡәләмдәштәре танырға ла теләмәй. Өфөлә уға йәшәргә рөхсәт булмағас, Ишембайға китергә мәжбүр була. Унда ойоҡ-ойоҡбаштар бәйләү фабрикаһына эшкә урынлаша. Күптәнге сире кѳсәйеп киткәс, врачтар уны Ѳфѳгә туберкулез больницаһына оҙаталар. Бер нисә ай дауаланғандан һуң, махсус дауаланыу ѳсѳн, ваҡытлыса Ѳфѳлә торорға кәрәк тигән справка бирәләр. Ул ауыл хужалығы ғилми –тәжрибә станцияһына тѳнгѳ ҡарауылсы булып эшкә инә. 1931 йылдарҙа «Ялҡынлы йылдар» хикәйәһенән башланған романы ѳҫтѳндәэшләргә иң уңайлышарт була был: бина йылы, тѳнѳн береһе лә ҡамасауламай. Ғилми станция директоры Ғ.З.Хәмиҙуллин тѳнгѳ ҡарауылсының роман яҙыуы тураһында белеп ҡалғас, ҡағыҙ һәм ѳҫтәмә паек бирәләр.

**“Һәҙиә”фильмынан өҙөк ҡарау**

**2-се алып барыусы:**

1945 йылда Һ.Дәүләтшинаның яҡын туған апаһы үлеп киткәс, еҙнәһе Сафин Зәйнулла, етенселә уҡыған ҡыҙымды тәрбиәләшерһең тип, әсәһе менән Һәҙиәне үҙ ҡарамағына ала.1951 йылдың йәйендә улар Бѳрѳ ҡалаһына күсәләр. Йыл аҙағында Һәҙиә бѳтә кѳсѳн биреп романын тамамлай, ләкин уны тағы ла бер нисә йыл буйына һуҙылған ауыр хеҙмәт, борсолоуҙар, ҡаршылыҡтар кѳтә ине.Яҙыусылар союзынан Әмир Чаныш менән Сәғит Агиш һәм партия Ѳлкә Комитетының агитация һәм пропаганда бүлеге романын уҡып сығып, рецензия биргәс, Һ.Дәүләтшина күп нәмәләр менән килешмәһә лә әҫәргә тѳҙәтмәләр индерә.

**23 слайд**

**1-се алып барыусы:**

1953 йылда романды Мостай Кәрим уҡып сыға һәм тағы ла кәңәштәр бирә. Йыл аҙағында «Ырғыҙ буйҙарында» романы Яҙыусылар союзында коллектив тикшерелә.

**Фильм ҡарау . М. Кәримгә хат**

**2-се алып барыусы:**

Һәҙиә Дәүләтшинаның романы «Ырғыҙ» тамамлана. Ләкин, үкенескә күрә, Башҡортостан Яҙыусылар союзының, ул саҡтағы «Әҙәби Башҡортостан» (хәҙерге «Ағиҙел») журналының ишектәрен күпме генә шаҡыһа ла, иң ҡәҙерле әҫәренең үҙе иҫән саҡта баҫылып сыҡҡанын күрергә насип булмай. Үҙе үлгәс, яҙыусының шәхси архивы намыҫһыҙ ҡәләмдәше ҡулына эләгеп, бик күп ҡулъяҙмалары, шул иҫәптән көндәлек яҙмалары, архивҡа тапшырылмайынса, әләф-тәләф ителә, Башҡортостан Яҙыусылар союзының ул саҡтағы етәкселәре әҙибәнең мираҫына ҡул һуҙыусыларға ҡарата эшлекле саралар күрмәй. Шул сәбәпле һуңынан, илдә демократия тулҡындары ҡуҙғалыу менән, матбуғатта Һ. Дәүләтшинаның «Мораҙым» исемле күләмле проза әҫәренең ҡулъяҙмаһы кем тарафынан урланыуы мәсьәләһе ҡалҡып сыға.

**Фильмдан өҙөк**

**1-се алып барыусы:**

Романды баҫтырырға әҙерләгәндә автор иҫән булмай инде. Ул 1954 йылдың 5 декабрендә Бөрө ҡалаһында вафат була. Ҡалған эштәрҙе башҡорт халыҡ шағиры Рәшит Ниғмәти тамамлап ҡуя. Ә 1956 йылда уның яҡты исеме аҡлана, йәғни ғәйепһеҙ тип табыла.

**24, 25 слайд**

**1-се алып барыусы:**

Ниһайәт, роман 1957 йылда баҫылып сыға һәм башҡорт әҙәбиәтенең ҙур ҡаҙанышы тип баһалана. 1967 йылда «Ырғыҙ» романы өсөн Салауат Юлаев исемендәге премия бирелде. Тик үҙен-үҙе аямай ижад иткән әҫәренең, титаник хеҙмәтенең, рухи кѳсѳнѳң, сыҙамлылығының баһаланыуын,хѳрмәт ителеүен**,**исеме телдән тѳшмәй ҡабатланыуын ишетергә, күрергә насип булманы.

**26 слайд**

**2-се алып барыусы:**

Балалар һәм үҫмерҙәр өсөн әҙәбиәт, сәнғәт өлкәһендәге Һәҙиә Дәүләтшина исемендәге республика дәүләт премияһы 2005 йылдың 1 октябрендә булдырылды

**27 слайд**

**1-се алып барыусы:**

Һәҙиә Дәүләтшина ғүмеренең һуңғы минутына ҡәҙәр күңел тѳшѳнкѳлѳгѳнә бирелмәгән, ижади илһам, асыҡ аң**,**ҡанатлы уй-тойғолар менән йәшәгән. Һ.Дәүләтшина тураһында иҫтәлектәрҙең береһендә мәшһүр яҙыусының ошондай һүҙҙәре килтерелә: **«Мине яҡыныраҡ белгегеҙ килһә, «Ырғыҙ» романын уҡығыҙ. Минең бѳтә йәнем, саф йѳрәгем шул романда»**Ысынлап та, уның ауыр яҙмышы ла, оло ҡаһарманлыҡҡа тиң ижады ла ошо әҫәрҙә сағыла.

**28 слайд**

**1-се алып барыусы:**

РСФСР яҙыусыларының беренсе съезында( 1958 йылда) яҙыусы Леонид Соболев «Ырғыҙ» романына бик юғары баһа биреп:

«Дәүләтшинаның «Ырғыҙ» романын уҡымай тороп, башҡорт халҡының үткәнен аңлау, күреү мөмкин түгел», - тине. Мин дә ышанам, һеҙ ҙә был романды тулыһынса уҡымай ҡалмаҫһығыҙ. Сөнки ул башҡорт халҡының бер ҡомартҡыһы, Һ.Дәүләтшинаның беҙгә ҡалдырған оло бер бүләге.

**29 слайд**

**2-се алып барыусы:**

Дәүләтшина ғүмеренең һуңғы минутына ҡәҙәр күңел тѳшѳнкѳлѳгѳнә бирелмәгән, ижади илһам, асыҡ аң**,**ҡанатлы уй-тойғолар менән йәшәгән. Рух көсө тураһында алдан әйтеп киткән инек. Килограмдар менән үлсәгәндә, Һ. Дәүләтшинала булған рух ауырлығын бик һирәктәр генә күтәрә алыр ине моғайын.

**(30, 31слайд)**

**1-се алып барыусы:**

Әле генә бөтә тарафтарҙан ҡар һалҡынлығы бөркәлгән ерҙә умырзая ҡалҡа... Бар донъяға йәшәүҙең ни тиклем гүзәл икәнлеген раҫлау өлөшө ошо бәләкәй генә сәскәгә- умырзаяға төшә. Яҙмышының боҙ ҡатлауы кеүек өшөткөс мәлдәрендә лә сәскә кеүек балҡый белгән Һәҙиә Дәүләтшина... Күңел нуры моңһоу күҙҙәрендә тыйнаҡ балҡыған талантлы, сибәр, ҡаһарман ҡатын...Башҡорт халҡының һыҙланыр йөрәгендә Һәҙиә умырзая кеүек наҙлы ла, боҙҙарҙы иретерлек көс тапҡан йәш, һылыу,батыр, бөйөк ҡатын булып ҡалыр.

**(32-слайд)**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\* Саранан һуң “Һәҙиә” фильмын тулыһынса ҡарау варианты ла ҡарала.

**Ҡулланылған материалдар:**

1. <https://ba.wikipedia.org> Дәүләтшина\_Һәҙиә\_Лотфулла\_ҡыҙы

2. <https://infourok.ru/i-dltshinani-tormosh-m-izhad-aarmanlii-klass-> 2591543.html

3. http://old.baimaklib.ru/content/yrғyҙ-ҡyҙy-һәҙiә-dәүlәtshina

4. Фильм «Хадия»

5. Һәҙиә Дәүләтшина. Тормошо һәм ижады. 1905-1954. Хадия Давлетшина. Жизнь и творчество. Издательство «Китап», 2010